Kookospähkinä

**Kookospähkinä** on kookospalmun hedelmä, joka on kasvitieteellisesti  rakenteeltaan luumarja. Hedelmän karkeasta, punaruskeasta kuidusta valmistetaan naruja ja mattoja, ja hedelmän suurta onttoa siementä sekä siitä puristettua ruokaöljyä käytetään ravintona.

## Kookospähkinän rakenne

Kookospähkinässä on uloimpana ohuen eksokarpin eli kuoren sisällä paksu mesokarppi, josta saadaan raaka-aineena käytettävää kuitua. Mesokarpin sisällä on kova endokarppi eli luumarjan ”kivi”. Endokarpin sisällä on suuri ohutkuorinen siemen, jossa on syötävä siemenvalkuainen sekä  kirkasta juotavaa nestettä, jota kasvitieteilijät kutsuvat kookosmaidoksi. 

## Kookoskuitu
Kookoskuitua eli kookospähkinäkuitua saadaan kookospalmun hedelmän mesokarpista. Kyseessä on ainoa kaupallisesti merkittävä hedelmäkuitulaji. Kuidut irrotetaan kuoren sisäpinnasta liottamalla, minkä jälkeen ne puhdistetaan hakkaamalla ja häkilöimällä eli suoristamalla ja jaottelemalla niitä piikkiharjalla. Tuhannesta pähkinästä voidaan erottaa noin 140 kilogrammaa hyvää kuitua ja 40&nbsp;kg harjoihin kelpaavaa kuitua. Kierteisten kuitujen pituus voi olla jopa 250&nbsp;mm, mutta peruskuidut ovat vain 0,5–1,0&nbsp;mm pitkiä. Kookoskuituja käytetään mattojen valmistuksessa ja aiemmin myös köysien teossa.

## Ravintokäyttö
### Kookosvesi
Tuore kookospähkinä sisältää kookosmaitoa, jota kutsutaan kuitenkin yleensä kookosvedeksi, koska sen on väritöntä. Kookosvesi imeytyy siemenvalkuaiseen pähkinän vanhetessa.

Kookosvettä voidaan käyttää esimerkiksi janojuomana. 

### Siemenvalkuainen
Kookospähkinän siemenvalkuaista voidaan syödä sellaisenaan. Siitä voidaan myös valmistaa valkoista nestettä, jota kutsutaan yleisesti kookosmaidoksi, vaikka se se ei sitä olekaan kasvitieteellisessä mielessä. Kookosmaidon viskositeetti voi vaihdella hyvin maitomaisesta lähes jähmeään; jälkimmäistä myydään myös ”kookoskermana”. Kookosmaitoa ja -kermaa käytetään paljon etenkin thaimaalaisessa ruuassa hyvin samaan tapaan kuin kermaa ja maitoa länsimaisessa keittiössä.

Kookospalmun pähkinäinen siemenvalkuainen sisältää noin 35 prosenttia rasvaa, minkä vuoksi siitä valmistetaan usein myös kookosöljyä. Kookosöljy poikkeaa useimmista muista kasviöljyistä sikäli, että se sisältää noin 90&nbsp;% tyydyttyneitä rasvahappoja, joista suuri osa on keskipitkiä rasvahappoja.

Kookospähkinän kuivattua siemenvalkuaista kutsutaan kopraksi. Kopra voidaan raastaa kookoshiutaleiksi, jotka sisältävät 65 prosenttia rasvaa. Kookoshiutaleita käytetään pääasiassa jälkiruokiin ja makeisiin. 

## Ravintosisältö
100 grammaa kookospähkinää sisältää:
* energiaa 1&nbsp;481&nbsp;kJ / 354&nbsp;kcal
* proteiinia &ndash; 3,3&nbsp;g
* rasvaa &ndash; 33,49&nbsp;g
* tyydyttynyttä rasvaa &ndash; 29,70&nbsp;g
* kertatyydyttymätöntä rasvaa &ndash; 1,43&nbsp;g
* monityydyttymätöntä rasvaa &ndash; 0,37&nbsp;g
* hiilihydraattia &ndash; 15,23&nbsp;g
* kuitua &ndash; 9,0&nbsp;g
* sokereita &ndash; 6,23&nbsp;g
* rautaa &ndash; 2,43&nbsp;mg
* kalsiumia &ndash; 14&nbsp;mg
* magnesiumia &ndash; 32&nbsp;mg
* fosforia &ndash; 113&nbsp;mg
* kaliumia 356&nbsp;mg
* sinkkiä &ndash; 1,1&nbsp;mg
* C-vitamiinia &ndash; 3,3&nbsp;mg
* pantoteenihappoa &ndash; 0,300&nbsp;mg
* B6-vitamiinia &ndash; 0,054&nbsp;mg
* foolihappoa &ndash; 26&nbsp;μg
* tiamiinia &ndash; 0,066&nbsp;mg
* riboflaviinia &ndash; 0,02&nbsp;mg
* niasiinia &ndash; 0,54&nbsp;mg

## Lähteet

## Aiheesta muualla

* Miten avaat kookospähkinän?